text: Uventet drejning: Stadig mulighed for erstatningssag mod Carl Holst
  22 maj 2017 kl. 20.58
  Et nyt flertal besluttede på et regionsrådsmøde, at flere juridiske aspekter skal undersøges, inden den endelige afgørelse om et erstatningskrav mod forhenværende regionsrådsformand Carl Holst tages.
  Der bliver måske alligevel rejst en erstatningssag mod forhenværende regionsrådsformand Carl Holst (V).
  Det var ellers ventet, at medlemmerne af Regionsrådet i Region Syddanmark mandag ville sætte et endeligt punktum i sagen mod deres forhenværende politiske chef, Carl Holst. Men sagen tog en overraskende drejning på dagens regionsrådsmøde. 
  Tidligere på måneden besluttede et flertal i forretningsudvalget i Region Syddanmark at droppe en eventuel erstatningssag mod Carl Holst for misbrug af skattekroner. Det skulle være sket i forbindelse med, at en ansat i regionen også hjalp Carl Holst med sin valgkamp.
  Men på regionsrådsmødet mandag blev beslutningen alligevel udsat. I stedet for vil et nyt flertal nu have forretningsudvalget til at sørge for, at flere juridiske aspekter bliver undersøgt, inden den endelige afgørelse om et erstatningskrav tages.
  Ifølge TV 2/FYNs oplysninger består flertallet af Konservative, Socialdemokratiet, Dansk Folkeparti, Enhedslisten, SF og Alternativet.
  Ida Damborg (SF): "Jeg ser frem til at få vendt hver en sten, inden vi tager endeligt stilling."
  SF: Hver en sten skal vendes
  SF er tilfreds med, at sagen mod Carl Holst ikke er endeligt afsluttet endnu. Partiet har tidligere påpeget, at det ikke mener, at kvaliteten af regionens juridiske notat er godt nok.
  - Jeg ser frem til at få vendt hver en sten, inden vi tager endeligt stilling. Jeg er tilfreds med mødets udfald - ja, faktisk er jeg rigtig, rigtig glad for det, siger Ida Damborg (SF) til TV 2/FYN.
  Også Dansk Folkeparti er glad for, at sagen endnu ikke er lukket.
  Thies Mathiasen (DF): "Vi har hele tiden ment, at der er beføjelser, som Carl Holst har overskredet."
  - Så absolut, siger Thies Mathiasen (DF) til TV 2/FYN mandag aften.
  - For os er det en principsag, at sagen skal lukkes ordentligt. Er der sket noget, der ikke var efter bogen - eller var det i orden? Vi har hele tiden ment, at der er beføjelser, som Carl Holst har overskredet. Vi er godt klar over, at der ikke bliver en straffesag, men vi har endnu ikke udelukket en erstatningssag, siger Thies Mathiasen.
  